**A. P. Møller-Mærsk A/S** on tanskalainen konglomeraatti, jonka tärkein liiketoiminta-alue on logistiikka. Yhtiö tunnetaan paremmin nimellä **Mærsk** (tai kansainvälisessä asussaan **Maersk**). A. P. Møller-Mærsk on maailman suurin rahtilaivavarustamo sekä laivaston koolla että TEU-määrällä mitattuna. Se on myös liikevaihdolla mitattuna Tanskan suurin yritys.

Historia
--------

Maerskin historia alkaa vuodesta 1904, jolloin A. P. Møller yhdessä isänsä Peter Mærsk Møllerin kanssa perustivat osakeyhtiön, joka osti *höyrylaiva Svendborgin*. Pieni varustamo kasvoi vähitellen, mutta toimintavapautensa säilyttämiseksi A. P. Møller perusti vuonna 1912 erillisen varustamoyhtiön, joka sai nimekseen *Dampskibsselskabet af 1912* (suom. *vuoden 1912 höyrylaivayhtiö*). A. P. Møller pysyi kuitenkin sekä Svendborgin että Dampskibsselskabet af 1912:n johdossa. Näitä kahta yhtiötä johdettiin rinnakkain aina vuoteen 2003 saakka, jolloin ne yhdistettiin ja nykyinen A. P. Møller-Mærsk A/S muodostettiin.

A. P. Møller kuoli 88-vuotiaana 12. kesäkuuta 1965, jolloin hänen poikansa Mærsk Mc-Kinney Møller (1913–2012) otti toimitusjohtajan tehtävät hoitaakseen. Mc-Kinney Møllerin aikana Maersk-konsernista muotoutui kansainvälinen konglomeraatti, joka toimi muun muassa lentoliikenteessä, vähittäiskaupassa, it-alalla sekä teollisuudessa. Toimitusjohtajan paikasta Mc-Kinney Møller luopui vuonna 1993, minkä jälkeen hän jatkoi vielä yhtiön hallituksen puheenjohtajana vuoteen 2003 saakka. Mc-Kinney Mølleriä seurasi toimitusjohtajana Jess Søderberg, joka toimi tehtävässä vuoteen 2007 saakka.

Konsernin toimitusjohtajaksi nimitettiin kesällä 2016 Søren Skou, joka oli ennen nimitystä toiminut Maersk Linen toimitusjohtajana vuodesta 2012. Skou seurasi tehtävässä Nils Smedegaard Andersenia, joka oli työskennellyt toimitusjohtajana vuodesta 2007.

### Tunnus

A. P. Møller poikansa Mærsk Mc-Kinney Møllerin kanssa DanBritKem-tehtaan vihkiäisissä 19. kesäkuuta 1962
Maerskin käyttämä tunnus, valkoinen seitsemänsakarainen tähti vaaleansinisellä pohjalla, juontaa juurensa vuoteen 1886, jolloin A. P. Møllerin isä, kapteeni Peter Mærsk Møller matkusti aluksella puolisonsa Anna Møllerin kanssa, joka sairastui matkan aikana vakavasti. Kapteeni Mærsk Møller näki tuolloin taivaalla tähden, mikä täytti hänet toivosta.

Myöhemmin kirjoittamassaan kirjeessään Annalle hän selitti tähtitunnuksen merkitystä, joka koristi tuolloin Mærsk Møllerin ensimmäisen höyrylaivan, S. S. Annan, savupiippua: *"Pieni tähti savupiipussa on muistutuksena siitä illasta, jolloin rukoilin niin alakuloisesti ja ahdistuneesti pyytäen merkkiä, jonka voisin nähdä harmaalla ja pilvisellä taivaalla muistutuksena siitä, että Herra kuulee rukouksemme."*

Valkoinen tähti pidettiin yhtiön alusten tunnuksena, kun Peter Mærsk Møller ja A. P. Møller perustivat höyrylaivayhtiö Svendborgin vuonna 1904. Nykyisen Maerskin logon on suunnitellut tanskalaisarkkitehti Acton Bjørn vuonna 1973.

Liiketoiminta
-------------

A. P. Møller-Mærsk on jakanut toimintonsa vuodesta 2016 kahteen liiketoiminta-alueeseen, jotka ovat *Kuljetus ja logistiikka* ja *Energia*. Kuljetus ja logistiikka -segmentin sisälle lukeutuvat Maersk Linen, APM Terminalsin, Damcon, Svitzerin ja Maersk Container Industryn liiketoiminnot. Energia-segmenttiin puolestaan sisältyy Maersk Oilin, Maersk Drillingin ja Maersk Supply Servicen toiminnot. Liiketoimintojensa järjestelyn yhteydessä A. P. Møller-Mærsk kertoi luopuvansa kahden vuoden sisällä energia-segmentin liiketoiminnoista ja keskittyvänsä tulevaisuudessa logistiikkaan.

Konserni kertoi elokuussa 2017 myyvänsä Maersk Oilin ranskalaisyhtiö Totalille yhteensä 7,45 miljardin dollarin kauppahintaan. Kaupan odotettiin tulevan päätökseen vuoden 2018 ensimmäisen neljänneksen aikana. Myöhemmin vuoden 2017 lopulla A. P. Møller-Mærsk myi viimeisen 19 prosentin osuutensa tanskalaisesta Dansk Supermarked -kauppaketjusta Salling-säätiölle. Maersk oli aiemmin keväällä 2014 myynyt säätiölle 50 prosentin omistuksen Dansk Supermarkedista, jonka A. P. Møller oli perustanut yhdessä Sallingin perheen kanssa vuonna 1964. Aiemmin vuonna 2015 A. P. Møller-Mærsk oli myynyt 20 prosentin omistusosuutensa Danske Bankista. A. P. Møller-Mærskin omistamista Danske Bankin osakkeista 85 prosenttia osti konsernin pääomistaja A. P. Møller Holding A/S.

Maersk toimi aiemmin myös lentoliikenteessä Maersk Air -lentoyhtiön kautta, jonka yhtiö myi islantilaiselle halpalentoyhtiö Sterlingille vuonna 2005.

Yritys pyrkii olemaan hiilineutraali vuonna 2050.

Omistus
-------

Luettelossa on A. P. Møller-Mærsk A/S:n osakkeenomistajat, joilla on vähintään yli viisi prosenttia yhtiön äänimäärästä tai osakkeista. Yhteensä konsernilla on noin 87 000 rekisteröityä osakkeenomistajaa. A. P. Møller-Mærsk A/S on Mc-Kinney Møllerin perheen hallinnassa. Perheen patriarkka oli Mærsk Mc-Kinney Møller, mutta näkyvimpiä hahmoja ovat hänen tyttärensä Ane Mærsk Mc-Kinney Uggla ja tämän puoliksi ruotsalaiset lapset.

| Omistaja | Osakemäärä | Äänimäärä |
| --- | --- | --- |
| **1.** A. P. Møller Holding A/S | 41,51 % | 51,23 % |
| **2.** A. P. Møller og Hustru Chastine Mc-Kinney Møllers Familiefond | 8,84 % | 13,12 % |
| **3.** Den A. P. Møllerske Støttefond | 3,11 % | 5,99 % |

Lähteet
-------

1. 1 2 3 4 5  Annual Report 2017 (PDF)  9.2.2018. A. P. Møller-Mærsk A/S.  Arkistoitu 18.2.2018. Viitattu 18.2.2018. (englanniksi)
2. 1 2  Major Shareholders *investor.maersk.com*. A. P. Møller-Mærsk A/S. Viitattu 18.2.2018. (englanniksi)
3. ↑  Alphaliner Top 100 *Alphaliner*.  24.2.2018. Viitattu 24.2.2018. (englanniksi)
4. ↑  De största företagen efter omsättning i Danmark *largestcompanies.se*. CMPartner AB. Viitattu 24.2.2018. (ruotsiksi)
5. 1 2 3  Explore our history *maersk.com*. A. P. Møller-Mærsk A/S.  Arkistoitu 10.12.2017. Viitattu 9.12.2017. (englanniksi)
6. ↑  Martin, Douglas: Maersk Mc-Kinney Moeller, Longtime Shipping Magnate, Dies at 98 *nytimes.com*.  16.4.2012. The New York Times. Viitattu 20.1.2018. (englanniksi)
7. ↑  Wadlow, Tom: Who is new Maersk Group CEO Soren Skou?  14.7.2016. Digital Supply Chain. Viitattu 9.12.2017. (englanniksi)
8. 1 2 3  The story behind the Maersk seven-pointed star logo *Maersk Stories*.  11.11.2011. A. P. Møller-Mærsk A/S.  Arkistoitu 10.12.2017. Viitattu 10.12.2017. (englanniksi)
9. ↑  Paris, Costas & Chopping, Dominic: Shipping Giant Maersk to Split Into Two Divisions *wsj.com*.  22.9.2016. The Wall Street Journal. Viitattu 10.12.2017. (englanniksi)
10. ↑  About *maersk.com*. A. P. Møller-Mærsk A/S. Viitattu 9.12.2017. (englanniksi)
11. 1 2  McClean, Paul & Milne, Richard: Total to buy Maersk Oil for $7.45bn *ft.com*.  21.8.2017. Financial Times. Viitattu 20.1.2018. (englanniksi)
12. ↑  Lønstrup, Andreas: A.P. Møller – Mærsk sælger den sidste del af Dansk Supermarked *business.dk*.  7.11.2017. Berlingske Business. Viitattu 8.1.2018. (tanskaksi)
13. ↑  Maersk Sells Its Danske Bank Stake for USD 477 Mn *World Maritime News*.  2.11.2016. Viitattu 8.1.2018. (englanniksi)
14. ↑  Baker, Colin: Sterling buys Maersk Air *Flight Global*.  1.8.2005. Viitattu 12.1.2018. (englanniksi)
15. ↑
16. ↑  Kauppalehti, 12.4.2010 s. 24–25

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **A. P. Møller-Mærsk**.
* Maersk (englanniksi)
* A. P. Møller Fonden (tanskaksi)

|  |  |  |  |  |  |
| --- | --- | --- | --- | --- | --- |
| 

| * n
* k
* m
Tanska OMX Copenhagen 25 |
| --- |
|  |
| 
* Ambu
* Bavarian Nordic
* Carlsberg
* Chr. Hansen Holding
* Coloplast
* Danske Bank
* Demant
* DSV
* Genmab
* GN Store Nord
* ISS
* Jyske Bank
* A. P. Møller-Mærsk
* Nordea Bank
* NKT
* Novo Nordisk
* Novozymes
* Ørsted
* Pandora
* Royal Unibrew
* Rockwool
* Tryg
* Vestas Wind Systems
* Zealand Pharma

 |
|  |
| Päivitetty: 5. tammikuuta 2024 |

 |



|  |  |  |  |  |  |
| --- | --- | --- | --- | --- | --- |
| 

| * n
* k
* m
OMX Nordic 40 |
| --- |
|  |
| 
* ABB
* Alfa Laval
* Assa Abloy
* Atlas Copco
* Astra Zeneca
* Boliden
* Carlsberg
* Coloplast
* Danske Bank
* DSV
* EQT
* Ericsson
* Essity
* Evolution
* Genmab
* Hexagon
* Hennes & Mauritz
* Investor
* Kone
* A. P. Møller-Mærsk
* Nordea Bank
* Neste
* Nibe Insdustrier
* Nokia
* Novo Nordisk
* Novozymes
* Ørsted
* Pandora
* Sampo
* Sandvik
* SCA
* SEB
* Sv. Handelsbanken
* Stora Enso
* Swedbank
* UPM-Kymmene
* Volvo
* Vestas Wind Systems

 |
|  |
| Päivitetty: 5. tammikuuta 2024 |

 |